Gavin word 63 op die fees | Netwerk24
Gavin word 63 op die fees
Deur Ruan Bruwer 03 Julie 2019 00:01
Dit gaan uitstekend met hom en daar skort niks met sy gesondheid nie, sê die befaamde akteur Gavin van den Berg.
Gavin van den Berg koekeloer op sy 63ste verjaardag 'n koek na afloop van sy optrede indie klugkomedie Koekeloer! Foto: Conrad Bornman
Hy het Dinsdag sy 63ste verjaardag gevier.
Van den Berg is vandeesweek op die planke in die klugkomedie Koekeloer! waarin hy die rol van 'n dominee, ds. Vilonel (Voëltjie) de Groot, speel.
"Die stuk maak my fiks en hou my fiks," sê hy.
Volgens hom was die gerug wat "vir agt, nege, tien jaar geloop het" dat hy 'n vigslyer is, net 'n bespiegeling.
"Jy verloor 10kg vir iets, 5kg vir nog iets, dan doen Huisgenoot 'n artikel met jou en skryf die persoon 'ek het hom 'n drukkie gegee en o ek voel net bene, hoe siek is hy'. Dan bel akteurs jou en vra 'is jy siek, het jy vigs?' Dan loop die storie. Ek weet nie hoe dit versprei het nie. Baie mense het dit vir lank geglo."
Koekeloer! is die derde klug wat Van den Berg in sy loopbaan aanpak. Dit het verlede week by die Innibosfees gedebuteer.
"Dis spanwerk, soos om rugby te speel. Jy moet jou bewegings ken. Tydsberekening is onsettend belangrik. Ek het vir wenke gegaan by 'n dominee wat ek ken, want ek was nog nooit in 'n Afrikaanse kerk nie. Het my gemakliker laat voel.
"Soos die toneel vorder, rafel die dominee lekker uit."
Van den Berg het groot bekendheid verwerf vir sy rol as Jacques Rynard in die TV-reeks Ballade vir 'n Enkeling wat die eerste keer in 1987 uitgesaai is.
Herken baie mense hom nog?
Gavin van den Berg sê om in die klugkomedie Koekeloer! te speel hou hom fiks. Foto: Conrad Bornman
"Ja party van die ouer mense sal met my oor die ou dae gesels. Of party mense wat Ballade onlangs weer op 'n TV-kanaal gesien het, sal sê: 'Jissie, oom het oud geword!' " lag hy.
Johan van der Merwe, assistent-regisseur van Koekeloer!, sê Van den Berg "is hopeloos te nederig".
"Ons kan nie op die feesterrein beweeg sonder dat mense hom voorkeer vir 'n selfie nie. Almal onthou hom. Hy is hoogs professioneel en dis 'n voorreg om met hom te werk."
Van den Berg was in die laaste anderhalf dekade min op die verhoog.
Sy laaste verhoogwerk voor Koekeloer! was Die vrou uit die see in 2016 en Bye Ma, Jaypee in 2011.
"Wanneer daar nice goed is, sal ek dit doen. In die verlede het daar te veel goed oorvleuel, soveel so dat ek soms met drie goed gelyk mee besig was.
"Ek doen 'n bietjie tuinbou en maintenance vir die pret. Ek skryf baie gedigte. Ek sal graag eendag wil publiseer.
"My pa was 'n konsu en is geblameer hy het vir Dimitri Tsafendas (Hendrik Verwoerd se moordenaar) in die land toegelaat. My pa het sy weergawe daarvan geskryf. Ek is nou besig om dit te vertaal. Dalk kan dit nog gepubliseer word."